Sagunt celebra el Dia Internacional de la Llengua Romaní
03 de novembre 2023

![](/media/1tkblila/img_7392-c.jpg?width=850&height=566.6666666666666)

L'Asociación Gitana de Sagunto Pueblo Unido, junt amb la regidoria de Serveis Socials i la regidoria de Cultura han organitzat la gal·la "Evento Arte y Romanipén", que se celebrarà el diumenge 5 de novembre a partir de les 19 hores a la Casa Municipal de Cultura del Port de Sagunt. Este esdeveniment es durà a terme coincidint amb el Dia Internacional de la Llengua Romaní. Esta setmana, a més, s'han desenvolupat diverses activitats amb motiu de la setmana cultural per a la promoció de la Romanipén.

En l'acte de presentació de la gala han participat la regidora de Serveis Socials, Nuria Carbó; la regidora de Cultura, Ana María Quesada; i el secretari de l'Associació Gitana de Sagunt Poble Unit, Óscar Jiménez.

Durant la setmana «**s'ha programat un concurs de fotografia en el qual es premiaran tres fotografies amb el tema "Dona gitana"**», ha informat Núria Carbó. «**El dia de la gala s'exposaran les tres fotografies guanyadores a la Casa Municipal de Cultura del Port de Sagunt**», ha afegit. Els premis de les fotografies estan valorats en 150 € el primer; en 100 €, el segon; i en 50 €, el tercer.

Per part seua, Ana María Quesada ha enviat un missatge a la ciutadania perquè «**no veja esta activitat solament com una activitat dirigida al poble romaní, sinó que ho veja com una activitat cultural que crec que és difícil que la puguem tornar a gaudir, amb una activitat d'este nivell en el nostre municipi**».

Óscar Jiménez ha explicat el perquè d'haver triat a la dona gitana com a centre temàtic de la setmana: «**Nosaltres en este projecte volem donar difusió i promoció de la nostra cultura fora dels estereotips que marca la societat, i donar una imatge real del que és la cultura gitana. Especialment, la dona gitana en esta societat està doblement estereotipada: d'una banda, amb els estereotips que comporta ser una persona gitana i, d'altra banda, amb les dificultats i obstacles que moltes vegades en la societat porta el fet de ser dona**».

La gal·la “Evento Arte y Romanipén” començarà a les 19 hores del diumenge 5 de novembre a la Casa Municipal de Cultura del Port de Sagunt amb la intervenció de Jesús Ramírez Escudero, president de l'associació; Darío Moreno, alcalde de Sagunt; Nuria Carbó, regidora de Serveis Socials; i Ana María Quesada, regidora de Cultura. A les 19.20 hores s'entregaran els premis de les fotografies més votades del concurs "Captura la Romanipén". Per a finalitzar, a les 19.30 hores hi haurà un espectacle flamenc a càrrec del ballador "El Carpeta" – germà de Farrukito – i la seua companyia. Óscar Jiménez definix a l'artista com un «**ballador de talla internacional**».

Les entrades per a la gala es podran adquirir en la seu de l’Asociación Gitana de Sagunto Pueblo Unido, en C/Azorín, 24B, al barri Baladre a un preu de 10 euros. Si s'opta per adquirir-les en la taquilla el mateix dia, el preu serà de 12 euros.

![](/media/zwslntxh/escaleta-evento-arte-y-romanipen-1-c.jpg?width=850&height=656.6441441441441)

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-el-dia-internacional-de-la-llengua-romani/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-el-dia-internacional-de-la-llengua-romani/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-el-dia-internacional-de-la-llengua-romani/ "Linked In")
*   [](mailto:?body=https://aytosagunto.es/va/actualitat/sagunt-celebra-el-dia-internacional-de-la-llengua-romani/)